J. Vaľová, poslankyňa: (2007-10-30):
V tlači 386 čl. VII  je splnomocnenie iba pre predsedu Národnej rady na vydanie úplného znenia zákona z predloženého návrhu zákona. Na to by som chcela upozorniť. Ďalej by som chcela poprosiť takú jednu vec. Veľmi ma mrzí, škoda, že tu dámy nie sú. Ja som nikdy nereagovala na pani Sabolovú ani na pani Gibalovú. Nikdy v žiadnom príspevku, pretože odborne sa ich to netýkalo, ale hlboko ma uráža a musím povedať, že ak mi niekto povie, aby som sa vrátila do nemocnice a že tu nemám čo robiť. Viete, mne dali mandát občania Slovenskej republiky a toto sú osobné urážky. Tieto dámy rozprávali, ako ich urážal môj prejav. Nikdy som sa nikoho vo svojom prejave nedotkla osobne. A dotkla som sa jedine pani poslankyne Radičovej a zákona č. 310/2006 Z. z., kde bude problém s invalidnými dôchodkami. Povedala som, že je to v rovine, v ktorej pôsobí, akademickej, nie praktickej. A myslím si, že je to konštatácia, nie urážka. Úplne sa vyhýbam osobným invektívam, ale, vážení páni poslanci, spomeňte si, keď vystupuje pán predseda Číž, keď vystupuje pán Paška, spomeňte si na osobné invektívy. A ja som si tie osobné invektívy zapísala po tom svojom prejave a vaše osobné invektívy asi zneli takto: premiér klame, to povedal pán Frešo. Zavádzame, ministerka falšuje dokumenty. Pán Frešo, prosím vás, neskáčte mi do reči, aj toto by ste sa mali odnaučiť. Permanentne vyrušujete všetkých rečníkov, kričíte a vrieskate. (Reakcie z pléna.) Falšovanie dokumentov, ministerstvo práce falšuje dokumenty. Vážení páni a dámy, toto je vážne obvinenie. A opozícia rozpráva o tom, ako my niekoho urážame. Ja absolútne nemám pocit, že by som niekoho urazila. A myslím si, žeby si mali vstúpiť do svedomia a mali by si... Viete jeden známy človek povedal, že ak chcete zmeniť vesmír, pozrite sa do zrkadla, začnite od seba. Preto vám čítam, čo všetko ste povedali. Klamať, zavádzať, falšovať. To sú bežné vaše invektívy. Ja si myslím, že určite viacej urážate, ako urážame my a snažíme sa byť vecní a môj prejav bol odborný, a preto ešte raz si vyprosím od pani Sárközy, aby ma posielala do nemocnice. Od toho sú lekári a nie ona, aj keď je lekárka, ale myslím si, že ordinuje zo zeleného stola a nech neberie poslancom mandát. Teraz prejdem k veci. Chcela by som povedať, vážení páni a dámy, že dôchodkové poistenie nie je záležitosťou opozície ani koalície. Dôchodkové poistenie je záležitosťou občanov Slovenskej republiky. Občanov, ktorí sporia ako v prvom pilieri, tak v druhom pilieri a týka sa všetkých a týka sa aj nás. Pretože aj my raz dôjdeme do dôchodkového veku. Je to právo na sociálne zabezpečenie a patrí medzi základné ľudské práva, ale občan by si mal dobrovoľne určovať výšky či odvodu, alebo vstupu do druhého piliera, pretože myslím si, že považujem otvorenie druhého piliera za veľmi správne a demokratické a táto vláda sa správa tak, ako tomu nasvedčujú svetové skúsenosti a svetová kultúra. Správa sa zodpovedne, upozorňuje občanov aj na riziká, ale ukazuje aj kladné stanoviská. Myslím si, že pani ministerka veľmi obsažne vyčerpala všetky vaše otázky. Veľmi jasne odpovedala, prečo nie petícia, pretože práve petícia, ktorá by šla a ktorá ochraňovala ochranu starobných dôchodkov ústavným zákonom by bola diskriminačná voči sporiteľom. Preto nezabúdajme na tých 1 500-tisíc, ktorí sú v prvom pilieri, ale ani na tých, ktorí sú v druhom pilieri. A nezabúdajme na to, vážení páni, že zajtra sa môžeme stať aj my dôchodcovia, že zajtra môžeme mať nejakú nehodu a môžeme byť invalidi a že ten prvý pilier aj ten druhý musí byť stabilný. Preto vás prosím, ak vám záleží na občanoch Slovenska, ak vám záleží aj na tých, ktorí tu 45 rokov sporili do tohto systému a majú dostať dôchodky, ak vám záleží aj na mladých ľuďoch, tak si myslím, že táto novela je veľmi správna a veľmi dobrá. A myslím si, že by sme mali aj zhodu a túto novelu podporiť. Ďakujem pekne. (Potlesk.)